**Pályázat**

*Miért pont mi?* Iskolánkban Szeged és vonzáskörzetének azon diákjainak nyújtunk szakmaszerzési lehetőséget, akik más intézményből lemorzsolódtak, tanulási, magatartási és beilleszkedési nehézségekkel küzdenek vagy sajátos nevelési igényűként (autista, tanulásban akadályozott) speciális szakiskolai oktatásban részesülnek. Mindezek mellett a 15. életévüket betöltött, általános iskolai végzettséggel nem rendelkező gyerekek számára HÍD programban alapfokú iskolai végzettség megszerzése mellett szakma tanulását tesszük lehetővé. Tanulóink több mint fele hátrányos helyzetű, deprivált gyerek, otthonukban gyakran nem biztosítottak a nyugodt tanulási körülmények (például családi helyzet, munkavállalás, vagy fiatalon vállalt gyerek miatt), így az iskolában kell minél színesebben, változatosabban és személyre szabottan elsajátítaniuk a szakmatanuláshoz, a munkaerő piaci helytálláshoz szükséges ismereteket. Mindezek mellett jelentős hátrányaik vannak a szociális és az életviteli ismeretek terén is, ezért számos iskolai rendezvényt, foglalkozást, témahetet és projektnapot szervezünk számukra. Ezeken a rendezvényeken nagy hangsúlyt fektetünk a tanulói együttműködésre és a kreatív, problémaközpontú feladatokra. Rendezvényeinket több országos pályázaton ([Educatio](http://www.sulinet.hu/iktmuhely_2014/docs/nnke-film.html), [Tempus](http://digitalispedagogus.hu/elozo-konferenciak/2014-2/program/) [Közalapítvány,](http://digitalispedagogus.hu/program-2/) [Microsoft](https://www.mixathon.org/hu/home/winners), Magyar Szabadidősport Szövetség) díjjal ismerték el kiemelve innovatív jellegüket.

 *Mire használnánk a nyomtatót?* Munkatársaink elkötelezettek a szakmai megújulás és az IKT eszközök használatának terén. Érdeklődve hallgattuk a közelmúltban Nádori Gergely 3D nyomtatással és STEM oktatással kapcsolatos Scientix webináriumát, amiből sok ötletet meríthettünk. A pályázatunk megírása előtt kikértük a kollégák és a diákok véleményét is, amit beépítettünk a pályázati anyagunkba. Fontosnak tartjuk megjegyezni, hogy sikeres pályázat esetén a tömeges példányszámú nyomtatás előtt mindenképpen mérlegelni fogjuk a gyerekekkel, hogy az általuk megtervezett tárgy előállítása mennyire költséghatékony. *Az anyanyelvi kommunikáció* fejlesztése során a diákok által tervezett és nyomtatott figurák segítségével gyakorolhatják a történetmesélést szóban, majd digitalizálva. *Természetismeret órán* emberi szerveket, humán torzót, növényi és állati sejteket, állatok és növények modelljeit készítenénk el projektnap keretében, illetve a Föld modelljét, a naprendszert, fogaskerekeket, egyszerű gépek makettjeit, molekulák modelljeit terveznénk és nyomtatnánk ki. *Matematikából* szintén projekt keretében készülnének el a különböző testek, amelyeket kisebb egységekben nyomtatnánk, hogy a térhálójuk is kirakható legyen. A saját tervezésű segédeszközök lehetővé teszik a személyre szabott oktatást, hiszen célirányosan olyan tárgyakat tudunk létrehozni, ami az adott csoport számára teszi érthetőbbé a tananyagot. Terveink között szerepel egy *játéknap szervezése*, ahol a csapatok társasjátékokat terveznének, saját figurákkal és játékszabállyal. *Asztalos tanulóink* készítettek egy nagyméretű Magyarország kirakót, ehhez készítenénk kis jelzőtáblákat a megyék és a megyeszékhelyek megnevezésével. *Szakmai órákon* alkalmanként gondot okoz, hogy a drágább és veszélyesebb eszközökből kevesebb van, vagy a tanulóra még nem bízható, ilyenkor a műanyagból készült modellek jól használhatóak (marókések, vésők, csapágyak, váltók, asztalosipari szerelvények nagyított modelljei, cégér tervezése). Kollégánk kidolgozott egy, a sajátos nevelési igényű, tanulásban akadályozott *gyerekek manuális képességeit felmérő feladatcsomagot*, ami segíti számukra alkalmas szakma megválasztásában. Az ehhez szükséges speciális eszközöket szeretnénk megtervezni, kinyomtatni, alkalmazni, illetve mások számára hozzáférhetővé tenni. A kiemelkedő teljesítményt nyújtó diákjainkat *egyedi ajándéktárgyakkal* szeretnénk megjutalmazni.

Először az érdeklődő diákoknak és tanároknak szakköri formában tervezzük megtanítani az eszköz működését, majd egész iskolát érintően úgy, hogy a tanulók tanítását diákmentorok is segítsék. Nagyon jó lenne, hogyha az április Digitális Témahétbe már beépíthetnénk ilyen feladatokat. Köszönjük a pályázati lehetőséget, bízva a pozitív elbírálásban a Szegedi Szakképzési Centrum József Attila Általános Iskolája és Szakiskolájának diákjai és dolgozói nevében Nemes-Nagy Katalin Erika kapcsolattartó tanár.